02/06/2021 | Administración LocalMunicipal
Dodro
Ratificar a aprobación do convenio de colaboración entre os Concellos de Rois e Dodro para a solicitude de subvención e xestión compartida do proxecto “Mellora do camiño de acceso á Chisca”

ANUNCIO Ratificar a aprobación do convenio de colaboración entre os Concellos de Rois e Dodro para a solicitude de subvención e xestión compartida do proxecto “Mellora do camiño de acceso á Chisca” Ratificar, segundo o disposto no punto noveno da Resolución da Alcaldía núm.10/2021 de data 19/02/2021, a aprobación do convenio de colaboración entre os Concellos de Rois e Dodro para a solicitude de subvención e xestión compartida do proxecto “Mellora do camiño de acceso á Chisca”, ao abeiro da orde do 30 de decembro de 2020 de Vicepresidencia Primeira e Consellería Presidencia, Xustiza e Turismo. O Pleno da Corporación do Concello de Dodro, en sesión ordinaria do xoves 8 de abril de 2021, acordou: Primeiro. –Ratificar a aprobación do convenio de colaboración entre os concellos de Rois e Dodro para a solicitude da subvención e xestión compartida do proxecto “Mellora do camiño de acceso á Chisca”, ao abeiro da orde do 30 de decembro de 2020 de Vicepresidencia Primeira e Consellería Presidencia, Xustiza e Turismo, que a continuación se transcribe literalmente Segundo. –Aceptar a encomenda ao Concello de Dodro da facultade de contratación das obras do proxecto “Mellora do camiño de acceso á Chisca”. Terceiro. –Publicar no Boletín Oficial da Provincia de A Coruña sometendo o mesmo a exposición pública durante un prazo de 15 días naturais, no caso de non interporse reclamacións dito acordo entenderase aprobado definitivamente. Cuarto. –Notificar ao Concello de Rois o presente acordo. Quinto. –Facultar a don Francisco Xabier Castro Tourís, alcalde deste Concello, para todos os actos relacionados coa presente convenio. CONVENIO DE COLABORACIÓN ENTRE OS CONCELLOS DE ROIS E DODRO PARA A SOLICITUDE DE SUBVENCIÓN E XESTIÓN COMPARTIDA DO PROXECTO “MELLORA DO CAMIÑO DE ACCESO Á CHISCA”, AO ABEIRO DA ORDE DO 30 DE DECEMBRO DE 2020 DE VICEPRESIDENCIA PRIMEIRA E CONSELLERÍA PRESIDENCIA, XUSTIZA E TURISMO REUNIDOS Dunha parte: don Edgar Ivan Igbinosun Corto, con DNI ***8077**, alcalde do Concello de Dodro (CIF P1503300D), que actúa en nome de esta entidade. Doutra parte: don Martin Federico Cossio Garcia de Cuerva, con DNI ***6869**, alcalde do Concello de Rois (CIF P1507500E), que actúa en nome de esta entidade. Todos en nome e representación da Corporación Local correspondente, en virtude do artigo 21 da Lei 7/1985, do 2 de abril, reguladora das bases de réxime local (LRBRL) e o artigo 61 da Lei 5/1997, do 22 de xullo, reguladora da administración local de Galicia (LALGA). Os reunidos actúan no exercicio dos seus cargos e, na representación que ostentan, recoñécense capacidade para obrigarse nos termos do presente convenio para a xestión compartida do proxecto “MELLORA DE FIRME DO VIARIO DA AC-305 ATEAIO” dentro da axuda solicitada ao abeiro da Orde do 30 de decembro de 2020 pola que se establecen as bases reguladoras e se convocan subvencións para a creación e/ou mellora das infraestruturas, dotacións, instalacións e equipamentos vinculados á prestación de servizos municipais, destinadas a concellos de Galicia para o ano 2021, de forma individual e mediante o sistema de xestión compartida (DOG número 12, 20/01/2021) EXPOÑEN Primeiro. –A Lei 7/1985, do 2 de abril, reguladora das Bases do Réxime Local (LRBRL), no seu artigo 25 establece que o Municipio, para a xestión dos seus intereses e no ámbito das súas competencias, pode promover toda clase de actividades e prestar cantos servizos públicos contribúan a satisfacer as necesidades e aspiracións da comunidade veciñal. O municipio exercerá, en todo caso, competencias nos termos da lexislación do Estado e das Comunidades Autónomas. O artigo 80 da Lei 5/1997, do 22 de xullo, reguladora de Administración Local de Galicia (LALGA), regula que o municipio, para a xestión dos seus intereses e no ámbito das súas competencias, poderá promover toda clase de actividades e prestar todos os servizos públicos que contribúan a satisfacer as necesidades e aspiracións da comunidade de veciños. O municipio exercerá, en todo caso, competencias nos termos da lexislación do Estado e da Comunidade Autónoma. Segundo. –A Constitución recolle no artigo 103 que a Administración debe actuar de acordo, entre outros, cos principios de eficacia e coordinación. Nesa liña, o actual escenario económico, que afecta tamén aos concellos obriga a impulsar medidas relativas á xestión eficaz e eficiente dos recursos dispoñibles, co obxecto de poder continuar prestando ou prestar novos servizos aos cidadáns en condicións de calidade que satisfagan as súas necesidades, sendo preciso minimizar custos e POTENCIAR SEMPRE QUE RESULTE POSIBLE A XESTIÓN COMPARTIDA das actuacións públicas. A prestación dos servizos, o seu fomento e a promoción das actividades esixe un elevado custo, tanto de instalación, adquisición como de funcionamento e xestión que fai necesaria a colaboración entre distintas administracións locais, coa finalidade de poder prestar aos veciños unha actividade e un servizo que na actualidade se considera imprescindible como medio de mellora nas relacións cos mesmos. Terceiro. –Por outra banda é necesario, dada a situación económica actual, que as administracións públicas promovan actuacións tendentes a garantir a igualdade e a calidade de vida dos veciños, implantando fórmulas eficaces e eficientes de xestión pública e boas prácticas, reducindo custos que posibiliten o mantemento da prestación dos servizos que ata o de agora se viñan prestando de forma independente. Cuarto. –Neste sentido, cómpre optimizar os recursos económicos das administracións locais mediante fórmulas innovadoras que permitan a devandita xestión compartida na prestación dos servizos públicos, de forma e maneira que o impacto da crise económica sexa menor e os resultados da posta en común dos recursos reduzan en parte a crítica situación económica dalgúns concellos. Quinto. –Tanto a Lei 7/1985, do 2 de abril, Reguladora das Bases do Réxime Local como a Lei 5/1997, do 22 de xullo, reguladora da Administración Local de Galicia e a Lei 40/2015, do 1 de outubro, de Réxime Xurídico do Sector Publico, recollen ao longo do seu articulado o principio xeral de colaboración interadministrativa que no preámbulo da referida Lei 7/1985, determinase como as técnicas de relación entre Administracións que han de ter por obxecto máis ben a definición do marco e dos procedementos que faciliten o encontro e a comunicación, mesmo de carácter informal, para a colaboración e a coordinación interadministrativas, fundamentalmente voluntarios e de base negocial. Sexto. –Na referida orde de convocatoria de subvencións do 30 de decembro de 2020 determínase a posibilidade de formalizar a solicitude de axuda baixo a modalidade de formular petición de maneira conxunta mediante agrupacións ou asociacións de concellos, establecéndose no artigo 3 das Bases reguladoras que tales agrupacións ou asociacións de concellos poderán ser beneficiarias da subvención que, se é o caso, se conceda. A tal efecto, farase constar expresamente tanto na solicitude como na resolución de concesión, os compromisos de execución asumidos por cada un dos integrantes da agrupación, así como o importe de subvención que se vai aplicar por cada un deles, que terán igualmente a condición de beneficiarios sinalándose no artigo 7 da referida Orde de subvencións que aqueles concellos que desexen formular unha solicitude conxunta deberán regular a agrupación ou asociación mediante un convenio de colaboración. Deberá nomearse un representante único da agrupación con poderes suficientes para cumprir coas obrigas propias dos beneficiarios dunha subvención. Non poderá disolverse a agrupación ata que transcorra o prazo de prescrición previsto nos artigos 35 e 65 da Lei 9/2007, do 13 de xuño, de subvencións de Galicia. Sétimo. –Por todo o anterior, a xestión compartida de servizos configúranse como unha da solución para prestar ou continuar prestando determinados servizos públicos, polo que os concellos asinantes ACORDAN a XESTION COMPARTIDA do proxecto de “MELLORA DO CAMIÑO DE ACCESO Á CHISCA” no presente convenio segundo as seguintes CLÁUSULAS Primeira.–OBXECTO. O presente convenio ten por obxecto regular a xestión compartida dos concellos de Rois e Dodro do proxecto de “MELLORA DO CAMIÑO DE ACCESO Á CHISCA”, redactado polo enxeñeiro de camiños, don Pablo Blanco Ferreiro, sobre a base do disposto na Orde do 30 de decembro de 2020 pola que se establecen as bases reguladoras e se convocan subvencións para a creación e/ou mellora das infraestruturas, dotacións, instalacións e equipamentos vinculados á prestación de servizos municipais, destinadas a concellos de Galicia para o ano 2021, de forma individual e mediante o sistema de xestión compartida (DOG número 12, 20/01/2021). Segunda.–ÁMBITO TERRITORIAL E DELIMITACIÓN DAS ACTUACIÓNS. O ámbito territorial da xestión compartida do proxecto abrangue os respectivos termos municipais de Rois e Dodro polo que, os concellos deberán acreditar no expediente que son titulares dos terreos onde se executarán os investimentos, así como autorizar ao concello xestor do proxecto para a realización das obras. Terceira.–DESIGNACIÓN DO CONCELLO XESTOR DO PROXECTO E ÁMBITO ADMINISTRATIVO DA ENCOMENDA. Desígnase ao Concello de Dodro como xestor do proxecto denominado “MELLORA DO CAMIÑO DE ACCESO Á CHISCA”, o que suporá as tramitacións administrativas seguintes: – Tramitación e seguimento do expediente de subvención ante Dirección Xeral da Administración Local de Vicepresidencia Primeira e Consellería de Presidencia, Xustiza e Turismo. – Tramitación do expediente de contratación das obras relativas ao conxunto das instalacións previstas – Xustificación posterior dos investimentos. Este acto de xestión compartida non supón cesión da titularidade da competencia nin dos elementos substantivos do seu exercicio, sendo responsabilidade de cada un dos concellos asinantes ditar cantos actos ou resolucións de carácter xurídico dean soporte ou nos que se integre a concreta actividade material obxecto da xestión compartida. Cuarta.–COMPROMISOS ASUMIDOS POLO CONCELLO DE DODRO COMO REPRESENTANTE. Coa sinatura do presente convenio de colaboración o Concello de Dodro asumirá os compromisos seguintes: 1.–O Concello de Dodro será quen realice todos os trámites administrativos que conflúen nesta actuación compartida, é dicir, tanto os derivados do expediente aberto a instancia da entidade convocante da axuda (Dirección Xeral de Administración Local), como os relativos ao expediente de contratación e seguimento da execución do conxunto dos traballos.2.–Facúltase ao Concello de Dodro para que represente ao concello asinante deste acordo tan amplamente como sexa preciso, coa finalidade de realizar cantas xestións resulten necesarias ata a execución e xustificación dos investimentos previstos.3.–Asumir todas as condicións e prescricións contidas na Orde do 30 de decembro de 2020 pola que se establecen as bases reguladoras e se convocan subvencións para a creación e/ou mellora das infraestruturas, dotacións, instalacións e equipamentos vinculados á prestación de servizos municipais, destinadas a concellos de Galicia para o ano 2021, de forma individual e mediante o sistema de xestión compartida (DOG número 12, 20/01/2021) 4.–Comprometerse a respectar o destino das instalacións subvencionadas por un período mínimo de 5 anos, que se contarán dende a data de xustificación dos investimentos que figure na documentación que obre no expediente da axuda.5.–Así mesmo o Concello de Dodro comprométese a facilitar, se o Concello de Rois o solicitara, toda aquela documentación que forme parte do expediente administrativo que se esté a tramitar ao abeiro deste convenio 6.–Comprometerse a non disolver a agrupación en canto non transcorra o prazo de prescrición previsto nos artigos 35 e 65 da Lei 9/2007, do 13 de xuño, de subvencións de Galicia 7.–Comprometerse solidariamente a execución e aplicación solidaria da subvención. Quinta.–COMPROMISOS ASUMIDOS POLO CONCELLO DE ROIS. Coa sinatura do presente convenio o Concello de Rois asumirá os compromisos seguintes: 1.–Con respecto á tramitación do expediente de solicitude e xustificación de subvención, facilitará toda a documentación esixida na Orde de convocatoria de axuda da Dirección Xeral de Administración Local.2.–Así mesmo deberá poñer a disposición do Concello de Dodro os terreos libres de cargas e gravames, con carácter temporal, e mentres dure a realización das obras. Igualmente asumirase a realización das xestións pertinentes ante os organismos que correspondan para a obtención dos permisos, licenzas e autorizacións regulamentarias correndo cos gastos que xeren, no suposto de que sexa necesario. Concederase, se é o caso, a preceptiva licenza de obra para proceder á realización do investimento. De toda esta tramitación darase traslado ao Concello de Dodro, aos efectos de constancia no expediente correspondente.3.–Transferir a parte proporcional que lle corresponda no investimento do proxecto segundo o que se recolle na cláusula sexta, unha vez que se conceda a subvención para realizar a oportuna retención de crédito orzamentaria. Aos efectos de certificación da existencia de crédito no inicio do expediente de contratación por parte do Concello representante, se non se efectúa a transferencia cos fondos, deberase achegar unha certificación emitida pola secretaría-intervención ou intervención municipal de existencia de crédito adecuado e suficiente para facer fronte á contía total do investimento que lle corresponde ao concello en cuestión. O concello de Rois realizará unha transferencia polo importe da súa achega no prazo de 5 días naturais desde a recepción do acordo de aprobación da derradeira certificación de obra 4.–Asumir todas as condicións e prescricións da Orde do 30 de decembro de 2020, anteriormente mencionada.5.–Comprometerse a respectar o destino do investimento por un período mínimo de 5 anos, contados desde a súa xustificación, quedando os investimentos afectos á actividade subvencionada.6.–Comprometerse a non disolver a agrupación en canto non transcorra o prazo de prescrición previsto nos artigos 35 e 65 da Lei 9/2007, do 13 de xuño, de subvencións de Galicia 7.–Comprometerse solidariamente a execución e aplicación solidaria da subvención. Sexta.–PRESUPOSTO E APORTACIÓNS MUNICIPAIS AO PROXECTO. O presuposto para a execución do proxecto de “MELLORA DO CAMIÑO DE ACCESO Á CHISCA” ascende á cantidade total de 62.500,00 € (IVE incluído). O porcentaxe e o importe de participación de cada concello no orzamento total do proxecto é a seguinte: Dado que a subvención pode chegar a ser o 80% dos investimentos subvencionables, os concellos asumirán o 20% restante a partes iguais, é dicir ao 50% Os gastos que non sexan subvencionados pola mencionada orde serán asumidos polos concellos de Rois e Dodro a partes iguais Sétima.–RÉXIME ECONÓMICO-FINANCEIRO. Os concellos asumirán a totalidade dos gastos derivados de cada un dos investimentos que sexan realizados no seu termo municipal, que en parte serán resarcidos en virtude da axuda concedida para a actuación correspondente. De acordo coa Orde do 30 de decembro de 2020, os pagos que se deriven da execución dos investimentos subvencionados ao abeiro do estipulado no presente convenio realizaranse por parte do concello de Dodro, en todo caso, antes da data límite de xustificación do investimento que segundo o disposto no artigo 18 das Bases reguladoras é o día 31 de outubro de 2021 Oitava.–INTERPRETACIÓN E INCUMPRIMENTOS. O presente convenio, que ten natureza administrativa, terá a vixencia temporal que o vincule coa xestión e execución do seu obxecto. As discrepancias que xurdan na aplicación do convenio resolveranse por unha comisión de seguimento, que estará formada por dous representantes de cada concello. No non previsto neste convenio estarase ao disposto na lexislación aplicable á materia obxecto do convenio, especialmente á orde de convocatoria das subvencións. Os conflitos que se susciten no desenvolvemento deste convenio poranse en coñecemento da citada comisión; no caso de que non se chegue a acordo sobre as discrepancias litixiosas sustanciaranse na orde xurisdicional contencioso administrativa. Serán causas de extinción deste convenio: – O non cumprimento do seu obxecto. – A inviabilidade da realización das actuacións descritas neste convenio, por causas non imputables ás partes. – O incumprimento de carácter total ou parcial de calquera das cláusulas do presente convenio. Entenderase por incumprimento parcial aquel que implica en maior ou menor grao a non consecución dos fins propios ou impidan de xeito directo ou indirecto as actuacións previstas no presente convenio. – Denuncia por causas de interese público, a instancia de calquera das partes. Cada unha das situacións descritas por si soa é causa suficiente de rescisión do mesmo. Novena.–VIXENCIA DO CONVENIO. O presente convenio quedará automaticamente sen vigor no suposto de que non se perciba finalmente a axuda económica que se solicita da Dirección Xeral de Administración Local. No caso de concesión e posterior perfeccionamento do dereito ao cobro da axuda, a súa vixencia será dun ano a contar dende a sinatura do convenio Así o outorgan na data da súa sinatura dixital, subscribindo o presente convenio. Asinado na data da súa sinatura dixital. O alcalde de Dodro Edgar Ivan Igbinosun Corto O alcalde de Rois Martin Federico Cossio Garcia de Cuerva O que se publica aos efectos oportunos Dodro, 28 de maio de 2021. O alcalde Francisco Xabier Castro Tourís